Sadat innokkaat ikäihmiset jonottivat ilmaislippuja Ruisrockiin Turun kauppatorilla keskiviikkona aamupäivällä.

Ensimmäiset innokkaat saapuivat Ruisrock-kioskin edustalle jo aamukymmeneltä, kun ilmaislippuja alettiin jakaa yhdeltätoista.

Ensimmäisten joukossa rannekkeen saivat turkulaiset Maisa Saloniemi ja Tuire Tuominen.

– Kun Ruisrock järjestettiin ensimmäisiä kertoja, oli perhe, pienet lapset, ja raha oli tiukassa. Jossain vaiheessa ei taas niin kiinnostanut. Nyt on mahdollisuus, Tuominen kertoo.

Tuhat lippua jaossa

Ruisrock on jo muutaman vuoden jakanut ilmaisia päivärannekkeita ikäihmisille. Rannekkeen saavat henkilöllisyystodistusta näyttämällä tänä vuonna 70 vuotta täyttävät tai vanhemmat.

Ruisrockin promoottori Mikko Niemelä kertoo, että rannekkeita on tänä vuonna jaossa tuhat kappaletta. Viime vuonna niitä jaettiin 500, mutta suuren kysynnän vuoksi määrää päätettiin lisätä.

Liput jaetaan saapumisjärjestyksessä keskiviikon, torstain ja perjantain aikana.

Paula Koskinen / Yle

Maisa Saloniemi ja Tuire Tuominen kiittelevät tällaisesta mahdollisuudesta.

– Tosi hyvä idea, että näitä jaetaan. Jo ennen kuin täytin 70, mulle kerrottiin tällaisesta mahdollisuudesta. On hyvä, että ikääntyviäkin ihmisiä arvostetaan, Saloniemi sanoo.

Esiintyjistä kaksikkoa kiinnostavat erityisesti Kaija Koo, Pete Parkkonen ja Haloo Helsinki.

Katsoin telkkarista Ruisrockin nauhoitetta, ja totesin, että ei ne kaikki ihan nuoria ole. Maisa Saloniemi

– On kiva mennä paikan päälle, kun ennen on kuunnellut pihalla, että sieltä se musiikki kuuluu. Mutta täytyy olla muuta kuin raskasta rokkia, Tuominen sanoo.

Millaisilla tunnelmilla iäkkäämmät lähtevät nuorten joukkoon juhlimaan?

– Katsoin telkkarista Ruisrockin nauhoitetta, ja totesin, että ei ne kaikki ihan nuoria ole, Maisa Saloniemi sanoo.

– Samalla fiiliksellä mukaan vaan, Tuire Tuominen toteaa.